paragraph_text: =2010.-e i 2020.-e= 2010. godine producira, radi aranžmane i dijelom sklada albume slovenske pjevačice Tanje Žagar dok u suradnji s Darkom Juranovićem D'Knockom producira album makedonske pjevačice Kaliopi Poraka (koji izlazi u makedonskoj i hrvatskoj verziji); oba albuma te godine u svojim državama postaju proglašeni najboljim i najprodavanijim albumima. Iste godine radi na postumnom albumu Toše Proeskog "Još uvijek sanjam da smo zajedno - Zauvijek". Također 2010. godine surađuje sa Sandijem Cenovom. Kroz narednih nekoliko godina postaje autor brojnih domaćih reklama (Limona, Franck, Ledo Quattro...) reklama u cijeloj regiji (Lidl Srbija, Nektar Pivo), a i šire (npr. Lidl Portgual, Chernigivske pivo Ukrajina), te autor glazbe za brojne multimedijalne 3D mapping evente. 2015. godine i 2016. godine bio je u funkciji prvog savjetnika i glazbenog producenta u timu Jacquesa Houdeka u prestižnom showu The Voice Hrvatska. Nakon završetka prve sezone showa, započinje suradnju s Ninom Kraljić te radi na prvom i drugom albumu; 2016. godine je bio nominiran za Porin za Najbolji aranžman za pjesmu Zaljuljali smo svijet. Pisao je i producirao glazbu za multimedijalni projekt o hrvatskim velikanima na području znanosti, umjetnosti i sporta za EXPO 2021 u Dubaiju.